રોસ્તોવ-ઓન-ડોન: જાપાનની ટીમને ભલે ફૂટબોલ વર્લ્ડ કપમાં સોમવારે બેલ્જિયમ વિરુદ્ધ પરાજયનો સામનો કરવો પડ્યો હોય પરંતુ સ્ટાર ખેલાડી કેઈસુક હોન્ડાએ કહ્યું હતું કે તેમના દેશ પાસે ભવિષ્યની ઘણી સારી યોજના છે. હોન્ડાએ કહ્યું હતું કે આ પરાજયની આઠ વર્ષ અગાઉ સાઉથ આફ્રિકામાં રમાયેલા વર્લ્ડ કપમાં પેરાગ્વે સામેની પેનલ્ટી સાથે તુલના કરી શકાય નહીં. તેણે કહ્યું હતું કે તે સમયે અમારી ટીમના 90 ટકા ખેલાડીઓ જાપાનમાં રમતા હતા અને ફક્ત ત્રણ કે ચાર ખેલાડી જ યુરોપમાં રમતા હતા. અમે આજે દેખાડી દીધું કે જાપાની ફૂટબોલ કયા સ્તરે પહોંચી ગયું છે. 32 વર્ષીય હોન્ડા જાપાન માટે 100 મેચ રમવાની નજીક હોવા છતાં કારકિર્દી પર પૂર્ણવિરામ મૂકી શકે છે. રાષ્ટ્રીય ટીમ માટે કદાચ હું મારી કારકિર્દીનો અંત લાવીશ. મને વિશ્વાસ છે કે ભવિષ્યમાં જાપાની નવો ઈતિહાસ રચશે..